Η Η Δύναμη της Εξελικτικής Λύσης.

Του Χρίστου Γιάγκου\*

------------------

Σε πρόσφατο άρθρο μου (βλ. «Εξελικτική, η Εφικτή Λύση,» Ο ΦΙΛΕΛΕΥΘΕΡΟΣ, 30/1/2012) υποστήριξα ότι, λόγω του διαφαινομένου νέου αδιεξόδου στο Κυπριακό, η όποια συνολική και τελική διευθέτηση του Κυπριακού επιβάλλεται όπως αναζητηθεί *όχι στο παρόν στάδιο αλλά στο τέλος ενός οδικού χάρτη στη βάση μιας Προσωρινής Συμφωνίας (Provisional Agreement) μεταξύ των δύο κοινοτήτων, υπό την αιγίδα του ΟΗΕ. Στα πλαίσια μιας τέτοιας Εξελικτικής (ή σταδιακής) λύσης, Ελληνοκύπριοι και Τουρκοκύπριοι,* αποκλείοντας από κοινού την διχοτόμηση ή την απόσχιση, θα μπορούσαν, βήμα με βήμα, να ικανοποιήσουν βασικά ενδιαφέροντά τους (π.χ. επιστροφή της περίκλειστης περιοχής της Αμμοχώστου στους νόμιμους κατοίκους της έναντι νόμιμης υιοθέτησης του απ’ευθείας εμπορίου, αποστρατικοποίηση κ.α.), δημιουργώντας ταυτόχρονα τις προυποθέσεις για μια μελλοντική συνολική διευθέτηση του Κυπριακού στη βάση της Διζωνικής Δικοινοτικής Ομοσπονδίας (ΔΔΟ). **Γιατί** όμως η Εξελικτική λύση του Κυπριακού είναι μια ρεαλιστική και ελκυστική επιλογή; Ίσως γιατί **μόνο** αυτή η λύση μπορεί α) να ικανοποιήσει συμφέροντα όλων των παραγόντων οι οποίοι εμπλέκονται στο Κυπριακό και β) να δημιουργήσει την άκρως απαραίτητη αμοιβαία εμπιστοσύνη μεταξύ των Ελληνοκυπρίων και Τουρκοκυπρίων.

Η Εξελικτική λύση είναι εφικτή αφού μπορεί να οδηγήσει βαθμιαία τόσο τους Ελληνοκύπριους όσο και τους Τουρκοκύπριους καθώς και τον διεθνή παράγοντα σε μια κατάσταση όπου όλοι θα έχουν κερδίσει (win-win situation).Επ’αυτού, και ενδεικτικά: 1) Η ελληνοκυπριακή πλευρά θα έπαιρνε πίσω έδαφος για πρώτη φορά από το 1974 ενώ θα είχε τεράστια οικονομικά και πολιτικά οφέλη (π.χ. ανάπτυξη οικονομίας από το άνοιγμα των Βαρωσίων, εξοικονόμηση χρημάτων από μείωση Εθνικής Φρουράς κ.α.) 2) Η Τουρκοκυπριακή πλευρά (χωρίς να έχει εξασφαλίσει αναγνώριση (recognition) της «ΤΔΒΚ») θα έπαυε πλέον να νιώθει τόσο «απομονωμένη» πολιτικά, ενώ μέσω της νόμιμης εφαρμογής του απ’ευθείας εμπορίου θα έφτανε σε υψηλότερα επίπεδα οικονομικής ανάπτυξης 3) Ελληνοκύπριοι και Τουρκοκύπριοι θα μπορούσαν να συνεκμεταλλευθούν-κατά δίκαιο και ειρηνικό τρόπο- τον υποθαλάσσιο πλούτο της Κύπρου 4)Η Τουρκία θα έβλεπε την πορεία ένταξης της στην Ευρωπαική Ένωση να αποκτά μια νέα μεγάλη δυναμική 5) Θα δημιουργούνταν προυποθέσεις περαιτέρω βελτίωσης των σχέσεων Ελλάδας και Τουρκίας σε μια κρίσιμη για την πρώτη πολιτικο-οικονομική συγκυρία 6) Τα Ηνωμένα Έθνη θα ένιωθαν ικανοποιημένα γιατί για πρώτη φορά μετά το 1974 θα εφαρμοζόταν στην πράξη μια σοβαρή προσπάθεια (σταδιακής έστω) επίλυσης του Κυπριακού 7) Η Ευρωπαική Ένωση και οι ΗΠΑ θα ήταν ευτυχείς γιατί η πορεία ένταξης της Τουρκίας στην ΕΕ θα συνεχιζόταν. Η ομαλοποίηση δε των σχέσεων Κυπριακής Δημοκρατίας και Τουρκίας θα είχε ευμενείς επιπτώσεις στον διάλογο μεταξύ ΕΕ και ΝΑΤΟ αλλά και μεταξύ των σχέσεων Ελλάδας-Τουρκίας και τέλος 8) Τα πέντε μόνιμα μέλη του Συμβουλίου Ασφαλείας θα ήταν επίσης πολύ ικανοποιημένα, αφού μια εξελικτική λύση θα απέτρεπε μελλοντικές εσωτερικές συγκρούσεις όσον αφορά το Κυπριακό στο Όργανο αυτό (π.χ. ΗΠΑ-Αγγλία Vs Ρωσία-Κίνα-Γαλλία).

Επιπρόσθετα, η Εξελικτική λύση φαίνεται ως η μόνη μεθοδολογική προσέγγιση επίλυσης του Κυπριακού η οποία μπορεί να βοηθήσει τις δύο κοινότητες της Κύπρου να κτίσουν την απαραίτητη εμπιστοσύνη. Σε μια Εξελικτική λύση η καθημερινή συνεργασία Ελληνοκυπρίων και Τουρκοκυπρίων σε θέματα χαμηλής και υψηλής πολιτικής θα δημιουργούσε μεταξύ τους, συσσωρευτικά, κοινούς τόπους πολιτικο-οικονομικών συμφερόντων και άρα ένα σημαντικό απόθεμα εμπιστοσύνης το οποίο θα μπορούσε να στηρίξει μια μελλοντική λύση ΔΔΟ. Όπως εξάλλου υποστηρίζει και ο συγγραφέας Robert Wright στο βιβλίο του **Nonzero: The Logic of Human Destiny,** κινητήριος δύναμη πίσω απο την εξέλιξη της ανθρωπότητας ήταν πάντα η ανθρώπινη συνεργασία και εμπιστοσύνη στη βάση της λογικής του μη-μηδενικού αθροίσματος όπου όλα τα μέρη κερδίζουν.

Εν κατακλείδι, η Εξελικτική λύση του Κυπριακού προβλήματος φαίνεται να προσφέρει μια διέξοδο από το τελματικό αδιέξοδο στο οποίο βρισκόμαστε αφού, μπορεί δυνητικά να ικανοποιήσει τις βασικά συμφέροντα όλων των παραγόντων οι οποίοι εμπλέκονται στο πρόβλημα αυτό, βοηθώντας ταυτόχρονα τις δύο κοινότητες να εμπιστευθούν η μια την άλλη. Για να μπορέσουμε όμως να υιοθετήσουμε μια τέτοια προσέγγιση πρέπει απαραίτητα να σκεφτούμε δημιουργικά και εκτός πλαισίων. Θα τα καταφέρουμε άραγε να το κάνουμε έστω και τώρα; Αυτό είναι το πιο μεγάλο μας στοίχημα...

**\*Ο Χρίστος Γιάγκου είναι πολιτικός επιστήμονας.**

**Λευκωσία, 9/2/2012**